АҞӘА, цәыббра 2 – Sputnik. Цәыббра 7 инаркны Бырзентәыла Урыстәыла ауааԥсыра рзы аҳәаақәа аанартуеит. Макьаназы мчыбжьык аҩныҵҟала 500-ҩык роуп алалара азин змоу ҳәа аанацҳауеит РИА Новости.
Урыстәылаа убри аан ирымазароуп акоронавирус шрымам узырдыруа, ПЦР метод ала иго алабораториатә гәаҭарақәа рзы англыз бызшәала ишьақәыргылоу аршаҳаҭга.
Авиаеилахәырақәа аҳаирплан ақәтәараан атест амазаара гәарҭоит, измам аҳаирплан дақәдыртәом. Абри аҭагылазаашьа еиларгар апассаџьыр дара рхатә харџь ала ддырхынҳәыроуп.
Иара убасгьы Урыстәыла атәылауаа PLF (Passenger Locator Form) аелектронтә форма хадырҭәаароуп Бырзентәыла рнеира мышк шагу рдыррақәа арбаны. Ирымазароуп асасааирҭаҿ заанаҵтәи аҭыԥҿаҵара шымҩаыргази рҭыӡҭыԥи арбаны адокумент.
COVID-19 азы алкааратә тест амҩаԥгараан иара алҵшәақәа азырхиахаанӡа аамҭалатәи анхарҭатә ҭыԥ ааныжьра ҟалом. Ари аилагаразы иазыԥхьагәаҭоуп административтә штраф -5000 евро (439 нызқь мааҭ).
Абри азы аӡбра рыдыркылеит Бырзентәыла афинансқәеи, аҿиареи аинвестициеи, атәылауаа рыхьчареи, аџьеи асоциалтә еиқәыршәареи, агәабзиарахьчареи, аҩныҵҟатәи аусқәеи, атранспорти аинфраструктуреи рминистррақәа.
Ԥхынгәы 1 инаркны Бырзентәыла аҳәаанырцә реисқәа рыдкылара иалагеит аха Урыстәыла асиаҿ иаламызт.
Акоронавирустә пандемиа иахырҟьаны урыстәылатәи аиҳабыра хәажәкыра 27 инаркны аҳәаанырцәҟа иԥыруаз ареисқәа ааныркылеит.
Нанҳәа 1 инаркны Великобританиеи, Танзаниеи, Ҭырқәтәылеи рахь аԥыраақәа хацнаркит. Абри амш инаркны аҳаирпланқәа аԥырра иалагеит Анкареи Стамбули рахь, нанҳәа 10 инаркны – Анталиа, Бодрум, Даламан рахь.
Иара убасгьы нанҳәа 1 инаркны ихацыркын Аԥсни Урыстәылеи рҳәаа аусура, нанҳәа 15 инаркны ихацнаркит Швеицариа аҳаиртә еимадара.
Урыстәылаа рзы рҳәаақәа аартуп Киргизиа, Молдавиа, Черногориа. Лассы урыстәылаа ралалара азин ҟанаҵоит Польша.